見習生贏完改用潘頓 真係可以智取?
2024年04月08日 11:18
東網電視
更多新聞短片
潘頓周三將會接手兩匹上仗由見習生贏馬嘅坐騎。
潘頓尋日憑「光年八十」建功後,在港頭馬數目已增至1698場,只爭2W就達1700W大關,以佢周三晚谷戰坐騎嘅能力,應該可以完成任務啩。睇番佢今次騎8駒上陣,當中有3匹來自沈廐,包括兩匹新勝馬「智取神駒」、「川河動駒」,佢哋上仗分別由黃智弘、鍾易禮兩位見習生建功,今次雙雙升班卻齊齊改用潘頓,係咪可以連捷呢?
先講吓第3場二班谷草1650米嘅「智取神駒」,呢匹智利自購馬上仗起用黃智弘減10磅跑谷草1800米,結果輕取對手兩個幾馬位,終於顯現能力,可惜呢位小將今期要停賽,沈集成自然要另覓配搭,只係今次升上都係孭少兩磅,即管睇吓潘頓能否搭夠。
至於尾場「川河動駒」上仗落到四班用鍾易禮減5磅跑谷草1200米,竟然大炒對手4個幾馬位,姿態都幾誇張,但今次鍾易禮要為師傅告東尼嘅「顏色大皇」效力,成哥就搵到潘頓幫手爭連捷,卻抽不利嘅11檔,相信冠軍騎師都要諗諗計,證明呢兩匹馬唔止小將贏到,自己都一樣搞得掂先得喇。